I 2018 skal der bygges nye spor på motorvejen mellem Skanderborg og Aarhus Syd, men selv om det først påbegyndes i 2018, så begynder det indledende arbejde allerede tirsdag 13. juni i år.

Når udbygningsprojektet starter for alvor, skal trafikken lægges om, så den kører i nødsporene - men det kan de ikke holde til.

- Nødsporene på strækningen er ikke bygget til tung trafik. Asfalttykkelsen svarer stort set til en cykelsti, og den vil simpelthen blive kørt i stykker, hvis der kører biler og lastbiler derude i en periode. Derfor skal de forstærkes nu, siger projektleder Robin Højen Madsen fra Vejdirektoratet.

Nødsporene bliver forstærket ved, at den nuværende asfalt bliver fræset af ned til det underliggende gruslag, og bagefter kommer der et tykkere lag asfalt på.

Entreprenøren begynder arbejde tirsdag 13. juni klokken 19.00, hvor højre spor bliver spærret i nordgående retning på motorvejen syd for Skanderborg, og om cirka en uge begynder arbejdet i den anden side af motorvejen.

Her begynder arbejdet ved Rasteplads Fuglsang V og bevæger sig sydover. Hele strækningen syd for Skanderborg og frem til Fuglsang-rastepladserne bliver færdig til 1. august. Resten af motorvejen får derefter forstærket nødsporene.